Gauteng se topmatrikulante met R5 000 elk beloonJacqueline Janse van Rensburg van Hoërskool Oos-Moot in Pretoria Foto: Brenda Masilela/ANA Dertig van die topmatrikulante vir 2017 in Gauteng is Woensdag elkeen met R5 000 beloon deur die burgemeester van Tshwane, Solly Msimanga. Die geld het ten doel om die studente by te staan in hul studies aan universiteite. “Ons het ŉ groot belang by die prestasie van ons leerders oor die algemeen en veral die graad 12-leerders en dit is hierdie belangstelling wat ons daaraan herinner dat opleiding almal se besigheid is en voorwaar ŉ saak vir die samelewing,” het Msimanga gesê. Die klas van 2017 is die vierde graad 12-groep wat die Kurrikulum-En-Assesseringsbeleidsverklaring (Caps) nasionale senior sertifikaat-eksamen afgelê het. Die leerders het ŉ nasionale slaagsyfer van 75.1% behaal, ŉ verbetering van 2.6% van die 72.5% in 2016. Altesaam 401 435 leerders het die eksamen afgelê. Gauteng het ŉ slaagsyfer van 85.1% behaal, dieselfde as in 2016 en plaas die provinsie in die tweede plek. “Ek loof Jacqueline Janse van Rensburg van Hoërskool Oos-Moot in Pretoria as die topmatrikulant in Gauteng,” het Msimanga bygevoeg. Sy het nege onderskeidings ontvang en beplan om vanjaar medies te studeer aan die Universiteit van Pretoria. “Ek het al noodhulp gedoen, so ek weet klein bietjie hoe die liggaam werk en hoe mens iemand kan help en dis vir my interessant,” het sy gesê. Koketso en Bonolo Rakgalakana, ŉ 18-jarige tweeling van Mamelodi Secondary School, was ook deel van die toppresteerders. Die tweeling het elkeen sewe onderskeidings behaal en beplan om aan die Universiteit van Kaapstad te studeer. “Ons help mekaar en leer saam. Ons was al van jongs af toppresteerders,” het Bonolo gesê. Koketso gaan chemiese ingenieurswese studeer en Bonolo wil meganiese ingenieurswese studeer. Msimanga het leerlinge, wat nie geslaag het nie, aangemoedig om ander opsies te oorweeg om hul matrieksertifikaat te bekom. “Ek doen ŉ beroep op die families, bure en gemeenskappe om alle graad 12-leerders by te staan wat nie geslaag het nie.” Tshwane-burgemeester Solly Msimanga met Gauteng se toppresteerders Foto: Brenda Masilela/ANA